FI Euroopan unionin virallinen lehti C 141/21

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 141/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ORIEL SEA SALT”

EU No:IE-PDO-0005-01318–26.2.2015

SAN ( X ) SMM ( )

1. Nimi/nimet

”Oriel sea salt”

2. Jäsenvaltio tai kolmas maa

Irlanti

3. Maataloustuotteen tai elintarvikkeen kuvaus

3.1 Tuotelaji

Luokka 2.6. Suola

3.2 Kuvaus 1 kohdassa nimetystä tuotteesta

Oriel-merisuola on suola, jota kerätään merenlahdesta Port Oriel -sataman edustalla, Clogherheadin kylässä, joka sijaitsee Droghedan kaupungissa, Louthin kreivikunnassa, Irlannissa. Se on hienorakeinen merisuola, joka on kristallinvalkoista ja lisäaineetonta. Sen hienorakeisuutta mitataan mittayksiköllä ”um”, joka on lyhenne ”mikrometristä”. Kiteistä 90 prosenttia on läpimitaltaan 90–500 um ja loput 10 prosenttia kiteistä ovat läpimitaltaan 500–1 000 um. Se tuntuu lähes puuterimaiselta. Rakeisuus (suola ei ole hiutalemaista tai isokiteistä) mahdollistaa sen, että merisuola imeytyy ruokaan nopeasti, sillä se liukenee, imeytyy ja leviää ruokaan helposti.

Merisuolassa on vahva suolan maku. Sen maku on pehmeä, se ei ole terävä eikä hapan, koska se on kerätty paineistetussa suljetussa järjestelmässä, jonka ansiosta merisuola ei ole kosketuksessa ilman, maan tai ihmisen kanssa ennen kuin se on valmis pakattavaksi. Ainutlaatuisen raekokonsa, koostumuksensa ja pehmeän makuprofiilinsa ansiosta Oriel-merisuola on erinomainen ruoanlaittoon soveltuva neitsytmerisuola. Riippumattomissa sokkotesteissä, joissa on arvioitu Oriel-merisuolan makua ja koostumusta, on todettu, että sen makuprofiili on voimakas. Voimakkaan makuprofiilin ansiosta elintarvikkeiden valmistuksessa käytettävän merisuolan määrää on voitu vähentää jopa 30 prosenttia.

Oriel-merisuola on luonnostaan kristallinvalkoista, joten sitä ei tarvitse pestä tai huuhdella. Näin varmistetaan, että Oriel-merisuolan sisältämien luonnollisten merimineraalien (magnesiumin, kaliumin ja jopa 65 muun hivenaineen) pitoisuus on aina sama. (Merisuola pestään usein, jos se on kerätty ulkoilmassa tai suola-altaista).

Oriel-merisuolan analyysitodistuksen arvot ovat ± 10 prosenttia alla olevasta taulukosta.

”Oriel sea salt” -analyysi Testaus: ICP/MS ”Oriel sea salt” mg/kg NaCl-pitoisuus: natriumkloridi yli 88 % painosta H2O Vesi alle 5 % Ca Kalsium alle 5 mg / kg Mg Magnesium 500 mg – 800 mg/kg K Kalium alle 3 000 mg / kg Cu Kupari alle 2,0 mg / kg Zn Sinkki alle 2,0 mg / kg Cr Kromi alle 1,3 mg / kg Ni Nikkeli alle 0,5 mg / kg Pb Lyijy alle 0,4 mg / kg Mn Mangaani alle 0,1 mg / kg Cd Kadmium alle 0,04 mg / kg Fe Rauta pieniä määriä P Fosfori pieniä määriä B Boori pieniä määriä Co Koboltti pieniä määriä Hg Elohopea pieniä määriä

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Irlanninmerellä kerätty merisuola.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotanto ja prosessivaiheet:

Tasalaatuisen lopputuotteen aikaansaamiseksi kaikki keräämiseen, haihduttamiseen, erotteluun ja kiteyttämiseen liittyvät prosessit toteutetaan nimetyllä alueella, valvotuissa ja seuratuissa olosuhteissa. Näitä prosesseja ovat:

— Meriveden pumppaus ja suodatus suodatusjärjestelmän avulla.

— Suolaveden väkevöittäminen paineistetussa suljetussa järjestelmässä.

— Merisuolan kiteyttäminen paineistetussa suljetussa järjestelmässä.

— Hienorakeisten merisuolakiteiden kerääminen.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkintöjä koskevat erityiset säännöt

—

4. Maantieteellisen alueen tarkka rajaus

Clogherheadissa sijaitseva Port Oriel on syvälle merelle työntyvän Clogher Headin niemen luoteispuolella. Rajattu alue ulottuu Clogher Headin eteläisimmästä kärjestä leveyspiiri = 53.79497 (pohjoinen), pituuspiiri = -6.21778 (läntinen), 53°47′42″ pohjoista leveyttä, 6°13′04″ läntistä pituutta aina Dunany Pointin pohjoisimpaan kärkeen leveyspiiri = 53.86144 (pohjoinen), pituuspiiri = -6.23838 (läntinen), 53°51′41″ pohjoista leveyttä, 6°14′18″ läntistä pituutta. Viiden meripeninkulman pituinen matka Irlannin merikalastuksen suojeluviranomaisen asettaman Dundalk Bayn elävien simpukoiden tuotantoalueella (Live Bivalve Mollusc Classified Production Areas 2014, aluekoodi LH-DB-DB).

5. Yhteys maantieteelliseen alueeseen

Oriel-merisuolan maku ja ulkomuoto ovat ominaisia sen kotipaikalle. Aivan kuten maaperä ja sää vaikuttavat viinirypäleiden makuun, Oriel-merisuolan makuun vaikuttavat tämän paikan syvät merivirrat sekä veden puhtaus ja kivennäisainesosat, kuten myös näiden ominaispiirteiden kehittymiseen, säilyttämiseen ja jalostamiseen käytettävän prosessin puhtaus.

Merisuolan kerääminen näillä alueilla on aloitettu jo vuosisatoja sitten. Seuraava lainaus on Louthin kreivikunnan Arkeologisesta ja historiallisesta lehdestä (County Louth Archeological & Historical Journal). ”On 28th January 1667 Viscount Dungannon leased a parcel of land lying neere ye towne of Carlingforde for erection of saltworks to Colonel Cooke of Chiswick in Middlesex as a salt manufacturer.” Satojen vuosien ajan on Port Oriel ollut tunnettu runsaista kalavesistään, ja paikallisten on tiedetty kalastavan syvänmerenkaloja suoraan rantakiviltä ja satamasta. Suola oli tärkeä ainesosa säilöttäessä satamaan tuodut kalat ennen kuin ne valmistettiin ruoaksi, varastoitiin tai kuljetettiin myytäväksi. (Vuoden 1797 kartalla Newry Street -kadun lähellä (karttamerkintä pt mp 16 pm) on merkittynä suolatehdas ja paikallisissa asiakirjoissa kuvaillaan sulkuportteja, joilla säädeltiin meriveden virtaamista altaaseen).

Golf-virta virtaa Irlannin länsirannikkoa pitkin, ja kun virta kohtaa Norjanmeren viileämmät vedet, se kääntyy pohjoisen ja koillisen niemenkärjen ympäri ja virtaa kohti lopullista kohdettaan lahdella, eli noin kahdeksan kilometrin päähän Port Orielista. Tässä kohdassa merivirta kohtaa Boynejoen (Irlannin toiseksi suurin joki) massiivisen virtauksen.

Port Oriel sijaitsee syvänmeren salmelle työntyvän Clogher Headin niemen luoteisosassa. Kokeissa on todettu, että näin korkeita suolapitoisuuksia tavataan vain ulkomerien vesistä. On todettu, että poikkeuksellisen korkea suolapitoisuus liittyy alueella virtaaviin Golf-virran syviin merivirtoihin. Port Orielin edustalla olevan veden suolapitoisuudeksi on toistuvasti mitattu 3,5 prosenttia–3,6 prosenttia, joka vastaa merivesien pohjaosien suolapitoisuutta.

The Marine Institute of Ireland -virasto on jo useamman vuoden ajan luokitellut Port Orielin edustalla olevat vedet on laatuluokkaan ”A”, eli luokkaan meren puhtain, kansainvälisessä äyriäisten laatua mittaavassa arvioinnissa (International Shellfish Quality). Sinisimpukoiden, venussimpukoiden, kivirapujen, hummereiden ja veitsisimpukoiden kerääminen on elinvoimaista liiketoimintaa Port Orielin lahdella ja sen ympäristössä, ja äyriäisten runsaslukuisuus myötävaikuttaa veden korkeaan laatuun sekä korkeaan mineraalipitoisuuteen. Tämä alue kuuluu Dundalk Bayn alueeseen, joka on simpukoiden suojelusta vastaavan The Sea Fisheries Protection Authority for Clams and Razor Fish -viranomaisen määrittelemällä elävien simpukoiden tuotantoalueet -listalla (Live Bivalve Mollusc Classified Production Areas 2014, aluekoodi LH-DB-DB).

Oriel-merisuolan ominaisuudet ovat suorassa yhteydessä tämän maantieteellisen alueen poikkeuksellisiin syvän meren virtauksiin, korkeisiin mineraalipitoisuuksiin, joita ei yleensä esiinny näin matalissa vesissä, ja jotka johtuvat Golf-virran ja vuoroveden liikkeistä Irlannin pohjoisrannikon ympäri kiertäen Dundalk Bayn alueelle ja siitä aina Port Orielin lahdelle. Korkealaatuinen ja mineraalipitoinen vesi kerätään ja jalostetaan prosessissa, jossa se ei ole kosketuksissa ilman, maan tai ihmisen kanssa ennen kuin siitä muodostuu kristallinvalkoisia, pesemättömiä ja runsaasti mineraaleja sisältäviä suolakiteitä. Näin saadaan tuotettua hienorakeista merisuolaa.

Yhteenveto

Tuotettu merisuola on ominainen sen kotiseudulle ja sillä on suora yhteys veden suolaisuuteen, laatuun ja mineraalien määrään. Tämä näkyy Oriel-merisuolan rakeiden hienorakenteisuudessa, vahvassa maussa ja korkeassa mineraalipitoisuudessa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.agriculture.gov.ie/gi/pdopgitsg-protectedfoodnames/products/

(1) EUVL L 343, 14.12.2012, s. 1.